Kina jugore, zona më e zhvilluar ekonomikisht në vend
Rritja ekonomike e Kinës pritet të jetë e qëndrueshme në shifrën 7 pëqind, deri në fund të këtij dhjetëvjeçari
Treni i shpejtësisë së madhe në Kinë ecën me më shumë se 300 kilometra në orë. Në më pak se gjysëm dite, pasagjerët mund të shohin nga dritaret e tyre pamjen e gjerë e të larmishme të ekonomisë së dytë më të madhe në botë. Përgjatë rrugëtimit, shfaqen shumë prej sfidave ekonomike me të cilat përballet Kina. Xu Xianxiang është profesor i ekonomisë në universitetin Sun Yat-Sen të Guangzhout. Rritja ekonomike në Kinë filloi në jug të vendit më shumë se tre dekada më parë. Ky rajon dhe rritja e këtushme e prodhimit që bazohet tek zhvillimi industrial me krah të lirë pune, përbëjnë tani 50 deri 60 përqind të ekonomisë së vendit. Por ndërsa ekonomia botërore ka mbetur në vend dhe kërkesa për mallra kineze jashtë vendit po bie, edhe ritmi i zhvillimit në jug po ngadalësohet. Rritja ekonomike e Kinës pritet të jetë e qëndrueshme në shifrën e 7 pëqindshit, deri në fund të këtij dhjetëvjeçari dhe udhëheqësit e saj aktualisht janë të vetëdijshëm për sfidat me të cilat përballet vendi. Nuk është vetëm mundësia e madhe për punësim që e bëjnë të veçantë jugun dhe qytete si Guangozhou. Regjisorja Ai Xiaoming ka vite që xhiron dokumentarë për problemet sociale kudo në Kinë. Regjisorja thotë se për arsye se Guangzhou është larg Pekinit dhe politikave të tij të centralizuara, është më e lehtë që zyrtarët vendas të jenë më progresivë. Por një mjedis mendjehapur, nuk do të thotë se ndryshimi vjen lehtë.